༄༅།།དེ་ཡང་རླུང་ནམ་འཕྲུའ་གྱི་རྒྱལ་བོ་ནི་ཆུ་མོ་བྱའི་ལོས་འཁྲུངས་ཏེ་དགོང་ལོ་ཉེར་དགུ་བ་ལ་རྒྱལ་སྲིད་བཟུང་།དུས་ནམ་ཞིག་གི་ཚེ།རྒྱལ་བོར་སྙུང་གཞི་དྲག་པོ་ཞིག་འཐེབས་པའི་ཚེ།བོད་ན་སྨན་སྤྱད་གཞུང་བཞིན་ཤེས་མཁན་ནི་དཀོན།ཟས་དང་།སྤྱོད་ལམ་ལ་བརྟེན་པ་ཙམ་ཡོད་པས།སྐུ་འཚམས་པོར་བཞུགས་ཡོད་པའི་སྐབས་དེར།ཕོ་བྲང་གི་ཕུ་ཤུའི་ཟུར་ན།བྱ་ཡིད་དུ་འོང་ཞིང་སྔར་མ་མཐོང་བ་གཅིག་གིས་ཁ་ལ་ཤིང་བུ་ལོ་འདབ་བཅས་པ་ཉུང་ཤོས་ཤིག་ཁྱེར་ནས།སྐད་སྙན་སྒྲོག་གིན་འདུག་པ་རྒྱལ་པོས་གཟིགས།སང་ནང་ཉི་ཤར་གྱི་མཚམས་སུའང་དེ་བཞིན་འདུག་པར།རྒྱལ་བོ་ཐེ་ཚོམ་སྐྱེས་ཏེ་གཟིགས་ནས་ཤིང་དེ་རྣམས་བཞུགས་མལ་དུ་བཅུག་པས།སྔར་མེད་ཀྱི་ཤིང་དུ་འདུག་ཅིང་།ཤིང་དེའི་སྣེ་མོ་ཞལ་དུ་བཅུག་ནས་བྲོ་བ་མྱངས་པས།དེས་ཞལ་སྐོམ་པ་སོས།བཏུང་བའི་མཆོག་ཏུ་མངོན་ནས་ན་རེ།ད་ཁྱོད་བློན་པོ་རྣམས་ཉོན་ཅིགང་ན་བའི་སྐབས་འདིར།གང་ཞུམ་གྱི་བཟའ་བཏུང་ཅི་ཡང་མི་འདོད།བྱས་ཁྱེར་བའི་ཤིང་འདི་བཏུང་བའི་མཆོག་དང་།ལུས་ཀྱི་གསོས།ནད་ཀྱི་སྨན་དུ་འདུག་པས།ང་ལ་གློ་བ་ཉེ་བ་རྣམས་ཀྱིས་ཤིང་འདི་ལྟ་བུ་གང་ན་འདུག་པ་བཙལ་དུ་སོང་ཞིགསུས་རྙེད་ན་དེར་བྱ་དགའ་ཆེན་པོ་སྟེར་ངེས་ཡིན་ཞེས་གསུང་།